
ΔΕΛΤΙΟ ΤΥΠΟΥ
Ε.Σ.Α.μεΑ.: H Μαρικάρμεν, η γυναίκα με αναπηρία που ανέδειξε το πανανθρώπινο θέμα της στέγασης των ατόμων με αναπηρία, έφυγε  
 Ο αγώνας για το δικαίωμα στη στέγη των ατόμων με αναπηρία συνεχίζεται  - Προστασία ΤΩΡΑ της πρώτης κατοικίας των ατόμων με αναπηρία 
Με συγκίνηση και σεβασμό, η Ε.Σ.Α.μεΑ., ο πρόεδρός της Ιωάννης Βαρδακαστάνης και το αναπηρικό κίνημα της Ελλάδας αποχαιρετούν την Μαρί Κάρμεν, τη γυναίκα με αναπηρία στην Ισπανία που με τη στάση και τη συμπεριφορά της απέναντι στην έξωση ανέδειξε με συγκλονιστικό τρόπο το στεγαστικό πρόβλημα των ατόμων με αναπηρία. Η δική της μάχη έγινε σύμβολο αξιοπρέπειας και αντίστασης απέναντι σε μια πραγματικότητα που απειλεί το θεμελιώδες δικαίωμα στη στέγη. Η Μαρικάρμεν έφυγε, όμως η παρακαταθήκη της παραμένει ζωντανή και ο αγώνας που ανέδειξε συνεχίζεται.
Στην Ελλάδα, η στεγαστική κρίση πλήττει ιδιαίτερα τα άτομα με αναπηρία, απειλώντας την ίδια την ασφάλεια και την αξιοπρέπειά τους. Η Ε.Σ.Α.μεΑ. διεκδικεί και απαιτεί άμεση και θεσμοθετημένη προστασία της πρώτης κατοικίας του ατόμου με αναπηρία, είτε αυτή είναι ιδιόκτητη είτε ενοικιαζόμενη. Κανένα σπίτι ατόμων με αναπηρία σε fund, κανένα σπίτι ατόμου με αναπηρία σε πλειστηριασμό. Κανένα άτομο με αναπηρία και καμιά οικογένεια με παιδί με αναπηρία στην αστεγία επειδή αδυνατεί να ανταποκριθεί σε ένα δυσβάσταχτο στεγαστικό κόστος. Η προστασία αυτή πρέπει να περιλαμβάνει και την ουσιαστική προστασία των ατόμων με αναπηρία από τις υπέρογκες αυξήσεις των ενοικίων, όταν η ενοικιαζόμενη κατοικία αποτελεί την πρώτη τους κατοικία.
Η Πολιτεία οφείλει να δράσει τώρα. Η στέγη του ατόμου με αναπηρία δεν μπορεί να είναι αντικείμενο κερδοσκοπίας.
Η αξιοπρέπεια δεν πλειστηριάζεται και η στέγη δεν είναι πολυτέλεια. 
Η παρακαταθήκη της Μαρικάρμεν στην Ελλάδα και στην Ευρώπη θα είναι το δικαίωμα κάθε ατόμου με αναπηρία στην αξιοπρεπή, προσβάσιμη κατοικία.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

